钦定古今图书集成/明伦汇编/氏族典/第353卷 > 《郑樵通志》 > 留异
## 钦定古今图书集成/明伦汇编/氏族典/第353卷 > 《郑樵通志》 > 留异

按《陈书留异传》，“异，东阳长山人也。世为郡著姓。异善
自居处，言语酝藉，梁代为蟹浦戍主，历晋安、安固二
县令。侯景之乱，还乡里。东阳太守沈巡援台让郡于
异，异使兄子超监知郡事，率兵随巡出都。及京城陷，
异随临城公萧大连，大连板为司马，委以军事。会景
将军宋子仙济浙江，异以其众降景，署为东阳太守。”
及景平，元帝以为信安令。荆州陷，王僧辩以为东阳
太守。世祖平定会稽，异虽转输粮馈，而拥擅一郡，威
福在己。绍泰二年，以应接之功，除信武将军，领东阳
太守，封永兴县侯。其年，迁信威将军，以世祖长女丰
安公主配异第三子贞臣。永定二年，征异为南徐州
刺史，异迁延不就。世祖即位，改授缙州刺史，与王琳
潜通信使。及琳败，世祖遣沈恪代异为郡，实以兵袭
之。异抗御，恪与战，败绩，乃表启逊谢。是时，众军方事
湘、郢，乃降诏书慰喻，且羁縻之。异亦知朝廷终讨于
已，乃使兵戍下淮及建德，以备江路。湘州平，世祖乃
下诏遣桂阳郡开国公安都袭之。异大恐，弃郡奔于
桃支岭，于岭口立栅自固。安都大破其栅，异与第二
子忠臣奔于陈宝应。天嘉五年，陈宝应平，并擒异送
都，斩于建康市，子侄及同党无少长皆伏诛，唯第三
子贞臣以“尚主”获免。